Jesu “Yɨ'ɨ̂ wiôgɨ niisére ĩ'yârãsa'” niîka be'ro ni'kâ semana yɨ'rɨwɨ́.
Tiîtare Pedro,
Tiago,
kɨ̃ɨ̂ akabihí Joãore ɨ̃rɨgɨ́ ɨ'mɨákɨhɨpɨ miáakɨ niîwĩ.
Naâ se'saro wa'âkãrã niîwã.
Toopɨ́ naâ ĩ'yóropɨ kɨ̃ɨ̂ bahusére dɨka yuúkɨ niîwĩ.
Kɨ̃ɨ̂ diâpoare muhîpũ ɨmɨ̂kohokɨ̃hɨ weeró noho asistékɨ niîwĩ.
Kɨ̃ɨ yeé su'tí ãyuró bo'rê yuuse wa'âkaro niîwɨ.
Tohô wa'arí kura maatá Moisé,
Elia dɨporókãharãpɨ Jesu me'ra uúkũkã ĩ'yâkãrã niîwã.
Teeré ĩ'yâgɨ,
Pedro Jesuré niîkɨ niîwĩ:
—Yɨ'ɨ̂ wiôgɨ,
marî a'topɨ́ niikã́ ãyú yɨ'rɨa'.
Mɨ'ɨ̂ ɨakã́,
ɨ̃sâ i'tiá wi'iakã weerã́ti.
Ni'kâ wi'i mɨ'ɨ yaá wi'i,
apé wi'i Moise yaá wi'i,
apé wi'i Elia yaá wi'i weerã́ti,
niîkɨ niîwĩ.
Pedro tohô uúkũri kura ni'kâ o'me kurá asistéri kura a'tî,
naâre tuú bi'akã'karo niîwɨ.
Tii kurápɨre ni'kɨ́ uúkũkã tɨ'ókãrã niîwã:
—Ã'rí yɨ'ɨ̂ makɨ,
yɨ'ɨ̂ ma'igɨ́ niîmi.
Kɨ̃ɨ̂ me'ra pũûro e'katí'.
Kɨ̃ɨ̂ uúkũsere tɨ'ó ẽho peóya,
niîkɨ niîwĩ Õ'âkɨ̃hɨ.
Teeré tɨ'órã,
kɨ̃ɨ̂ bu'erã́ ɨpɨ́tɨ ɨkɨárã,
di'tâpɨ mu'rí ke'akãrã niîwã.
Be'ró Jesu naâ tiro wa'â,
naâre yẽ'ê yã'a,
niîkɨ niîwĩ:
—Wã'kâ nɨ'kaya.
Uîtikã'ya,
niîkɨ niîwĩ.
Be'ró naâ ĩ'yakã́,
ãpêrã neê maríkãrã niîwã.
Jesu ni'kɨtá niîkɨ niîwĩ.
Naâ tigɨpɨ́ niî'kãrã dihátikã,
Jesu naâre niîkɨ niîwĩ:
—Mɨsâ ni'kâroakã ĩ'yâ'kere neê ãpêrãre werêtikã'ya.
Yɨ'ɨ̂ Õ'âkɨ̃hɨ makɨ masɨ́ weeró noho ɨpɨtígɨ wẽrî masáka be'ropɨ werêya,
niîkɨ niîwĩ.
Kɨ̃ɨ̂ tohô niikã́,
kɨ̃ɨ̂ bu'erã́ sẽrí yã'akãrã niîwã:
—De'ró weérã Moisé ohâ'kere bu'erã́ “Masaré yɨ'rɨoákɨhɨ a'tiátoho dɨporo Elia a'tî mɨ'tagɨsami” niîsari?
Jesu naâre yɨ'tíkɨ niîwĩ:
—Mɨsâ niîro nohota Elia a'tî mɨ'tagɨsami.
Kɨ̃ɨ̂ niî pe'tisere apó mɨ'tagɨsami.
Yɨ'ɨ̂ pe'e a'tîro niîgɨti.
Elia a'tî tohakɨ niîwĩ.
Kɨ̃ɨ̂re masá ĩ'yâ masitikãrã niîwã.
Naâ kɨ̃ɨ̂re no'ó ɨaró weé sĩ'risere weékãrã niîwã.
Kɨ̃ɨ̂re weé'karo nohota yɨ'ɨ̂ Õ'âkɨ̃hɨ makɨ masɨ́ weeró noho ɨpɨtígɨ kẽ'rare pi'etíkã weerã́sama,
niîkɨ niîwĩ.
Kɨ̃ɨ̂ tohô niikã́pɨ,
kɨ̃ɨ̂ bu'erã́ tɨ'o masíkãrã niîwã.
“Kɨ̃ɨ̂ ‘Elia a'tî tohakɨ niîwĩ’ niîgɨ,
João masaré wamê yeegɨre niîgɨ weesamí”,
niîkãrã niîwã.